(Rådet meddelar, att det med sitt bud Johannes Bersenbrugge öfversänder konung Kristierns lejdebref för adressaten och för Erik och Ivar Axelssöner, samt anhåller, att adressaten å sin sida ville utställa och med samma bud öfversända sitt bref om lejd, hvarefter rådet fortsätter:) Bidden deger andachtigen juwe koninglike maiestad, angeseen unse guden meninge, ziik der utredinge in der zee allerdinge willen entholden, gelijk koning Cristiern geleyde inneholdet, hedden gij ok jemande utgeferdiget, gij de wedder to hus ropen, alse wij dat koninge Cristierne ok hebben vorscreven, wente juwe gnade wol kan merken, dat gij den juwen, wanner ze in de zee qwemen unde des kopmannes bekommen konden, nicht so strengeliken vorbeden konen, sunder ze sijk an ze vorhalden, so wij uns bevaren, unde wan deme so schege, bevaren wij uns, de vorramede daghvard dardorch vorslagen wurde unde vurde[r] moye unde unwillen entstan mochte, mer den noch is vor ogen. Dat wij ungerne zegen. Kennet God. Wij bidden ok deger demodigen juwe koninglike maiestad yd ok so by den gestrengen heren Laurentz Axelssone upp Razeborgh gnedichliken unde ernstliken bestellen unde ene so hebben willen, dat deme kopmanne sodane guder inne wintere negest vorleden bij Razeborgh geberget vor redelik bergelon wedder gekeret mogen werden. Vordenen wij umme juwe koninglike majestad alle wege gerne, de God spare. Datum under unser stad ingesegel ame sonnavende in den achte dagen corporis Cristi anno lxix.